# *KREDSINFORMATION*

# *Marts 2019.*

Tak til alle der deltog i generalforsamlingen.

Tak for opbakningen til Lejre Lærerforenings arbejde.

Det har stor betydning for tillidsrepræsentanterne og kredsstyrelsen

***Per Brinckmann***

***Formand Lejre Lærerforening***

Denne kredsinformation vil primært dreje sig om:

Generalforsamling

TR-valg

Opgaveoversigter

rokeringsaftale

Hovedstyrelsesvalg

APV

Undersøgelse udadreagerende elevers adfærd

**Generalforsamling d. 11.marts 2019 kl. 17.00 på Hvalsø skole.**

Generalforsamlingen vedtog 2 udtalelser og en vedtagelse.

Udtalelserne handler om kompetencemidler, og udadreagerende elevers adfærd, og vedtagelsen handler om at kunne holde til et helt arbejdsliv.

Kredsstyrelsen er begyndt at drøfte, hvordan vi bruger vores udtalelser og vedtagelsen.

Generalforsamlingen vedtog også budget, hvilket betyder at kontingentet stiger med 10 kr. pr. måned fra 1. april.

Udtalelserne, vedtagelsen og pressemeddelelsen kan du finde på kredsens hjemmeside, eller du kan få dem af din tillidsrepræsentant.

**TR-valg**

Skolerne har nu afholdt TR-valg og valg til suppleantposten. Tillykke til de valgte tillidsrepræsentanter.

**Opgaveroversigter**

På det seminar som Lejre Lærerforening og Lejre Kommune holdt sammen d. 14.-15. marts, drøftede vi bl.a. opgaveroversigterne. Det er meget forskelligt, hvordan skolerne laver opgaveoversigterne. Lejre Lærerforening påpegede nogle af disse forskelligheder, og det tog lederne til sig.

Skolelederne og tillidsrepræsentanterne fortalte, at det ikke er alle lærere/børnehaveklasseledere, som får gennemset den opgaveoversigt de får, inden de går på sommerferie.

Det er vigtigt, at I får kigget den grundigt igennem, og evt. talt med TR/AMR, inden I skal have en dialog om jeres opgaver for det kommende skoleår.

**Rokeringsaftale**

**Aftale om procedure for afsked og rokering**

Aftalen bygger på samme principper som tidligere år.

Den 23. april meldes det ud, om der skal afskediges eller forflyttes lærere/børnehaveklasseledere, og fra d. 23.-26. april foregår den frivillige forflyttelsesrunde.

Den 1. maj gives der besked om evt. tvungne forflyttelser.

**Nedsat tid/indregning af 6. ferieuge næste skoleår.**

Du skal være opmærksom på, at du skal have meddelt din skoleleder,

* om du: ønsker at gå på nedsat tid
* om vil du have 6. ferieuge udbetalt eller afholde den.

***Nedsat tid:***

Der er fortsat to måder, som du kan søge om nedsættelse af arbejdstiden på.

* Nedsættelsen kan være tidsbegrænset for et eller to skoleår:

Efter en tidsbegrænset nedsættelse har du ret til at vende tilbage til fuldtidsstilling.

* Nedsættelsen kan være varig:

Her har du fortrinsret til ledige timer på skolen, såfremt du ønsker nedsættelsen ændret til højere arbejdstid eller fuld tid.

Lejre Lærerforening anbefaler dig at få en skriftlig aftale.

**Hovedstyrelsesvalg**

Til efteråret afholdes der valg til hovedstyrelsen i Danmarks Lærerforening. I vores forpligtende kredssamarbejde, 7 andre kredse, har to kandidater meldt at de stiller op til hovedstyrelsen.

Den ene er tidligere formand for Lærerstuderendes Landskreds Bob Bohlbro. Bob arbejder som lærer i Køge Kommune.

Den anden er vores nuværende hovedstyrelsesmedlem Bjørn Hansen fra Holbæk.

Kredsstyrelsen har besluttet at begge bliver inviteret til kredsstyrelsesmødet i april, hvor vi vil høre om deres politik, og hvilke fagpolitiske holdninger de har.

Det skal styrelsen bruge til at komme med en anbefaling til jer if. med hvilken kandidat vi støtter.

**APV**

Lejre Kommune gennemfører APV i perioden 23. april til 9. maj. Det er vigtigt at vi får en høj stemmeprocent. For at arbejdsmiljøgruppen får et nogle retvisende billede af arbejdsmiljøet, er en høj deltagelse afgørende. Spørg din TR/AMR evt. leder om der er fastlagt en proces for afviklingen af APV-undersøgelsen. Det kunne være på et personalemøde, teammøde el. andet

**Per Brinckmann**

**Formand**

**Undersøgelse af udadreagerende elevers adfærd**

I foråret 2018 gennemførte Det Nationale Forskningscenter en større undersøgelse om chikane, trusler og vold i Folkeskolen. Konklusionen på undersøgelsen var, at udadreagerende elevers adfærd er et stigende problem i skolen. Lejre Lærerforening har fulgt op på undersøgelsen ved at stille nogle af undersøgelsens spørgsmål lokalt til vores medlemmer. 66 medlemmer svarede på undersøgelsen, så det har været svært at drage endelige konklusioner, men vi kan dog konstatere, at chikane, vold og trusler også er et problem i Lejre Kommune. Mest springer det i øjnene, at vi ofte kommer i følelsesmæssigt pressede situationer og står med relationer, der er følelsesmæssigt krævende. Det er også iøjnefaldende, at mange ofte oplever, at undervisningen bliver forstyrret af elever. Vi har i kredsen lavet en udtalelse om udadreagerende elevers adfærd, som blev vedtaget på generalforsamlingen.

**Hvis du skal på pension**

Når du går på pension, skal du selv gøre kredsen opmærksom på det, hvis du vil overføres til fraktion 4. Du kan sende kredskontoret en mail på 042@dlf.org eller ringe til Anne på kontoret mandag eller torsdag. Reduceringen af dit kontingent sker først, når du er overført og kan ikke laves med tilbagevirkende kraft. Kontingentet for pensionister udgør pt. 106 kr. pr. måned og opkræves helårligt.

**Anne Jensen**

**Sådan hjælper Danmarks Lærerforening i tilfælde af arbejdsskade.**

Arbejdsskader skal anmeldes hurtigst muligt.

Din arbejdsmiljørepræsentant kan hjælpe dig med at anmelde skaden til myndighederne, og Danmarks Lærerforening kan hjælpe med sagsbehandlingen

Det er vigtigt, at arbejdsskader anmeldes til rette myndigheder og indenfor givne frister. Vær opmærksom på, at du i sidste ende selv er ansvarlig for, at det sker. Er der praktiske problemer med anmeldelsen, kan du få hjælp af dinarbejdsmiljø- eller tillidsrepræsentant eller af din lokale lærerkreds. Foreningen centralt kan yde bistand, hvis du fører sag om erstatning.

Har du brug for at vide mere, kan du kontakte Lejre Lærerforening eller læse mere på foreningens hjemmeside.

**Sådan sender du sagen til Danmarks Lærerforening**

Når arbejdsskaden er anmeldt, kan du inddrage foreningen i sagen, hvis du ønsker det. For at inddrage foreningen skal du henvende dig til din lokale kreds, som kan rådgive dig om spørgsmål om anmeldelse til Arbejdsskadestyrelsen, behandlingsudgifter mm.

Den allerførste, som du skal kontakte er arbejdsmiljørepræsentanten, der ligger inde med de relevante papirer.